## Odluka Ustavnog suda Republike Hrvatske brojU-IIIA-4197/2005 od 11. srpnja 2007.

### NN 87/2007 (22.8.2007.), Odluka Ustavnog suda Republike Hrvatske brojU-IIIA-4197/2005 od 11. srpnja 2007.

# USTAVNI SUD REPUBLIKE HRVATSKE

**2713**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Davor
Krapac, Ivan Matija, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnijela Š. K. iz Z., na sjednici
održanoj 11. srpnja 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod brojem: P-5051/01 (ranije: Ovrv-11141/00) u najkraćem mogućem
roku, ali ne duljem od osam (8) mjeseci, računajući od prvog idućeg dana nakon
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99.,29/02. i 49/02. – pročišćeni tekst),
podnositeljici ustavne tužbe Š. K. iz Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 8. 500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zah­tjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst; u daljnjem tekstu: Ustavni zakon), podnijela 17. listopada 2005. godine
ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, utvrdio pravno relevantne činjenice za odlučivanje o povredi
ustavnog prava podnositeljice, zajamčenog člankom 29. stavkom 1. Ustava.
– podnositeljica je 18. svibnja 2000. podnijela Općinskom sudu u Zagrebu protiv
suvlasnika zgrade u Z., prijedlog za ovrhu, radi isplate 2.904,00 kune;
– sud je 7. lipnja 2000. donio rješenje o ovrsi, pod poslovnim brojem: Ovr-11141/00,
– rješenjem od 8. veljače 2001. sud je stavio izvan snage navedeno rješenje o
ovrsi, te je postupak nastavljen po pravilima parnič­nog postupka, pod brojem:
P-5051/01;
– na ročištu od 3. lipnja 2003. predstavnik tuženika je ostao kod ranijeg
prigovora (odgovora na tužbu), te je sud donio procesno rješenje o eventualnom
spajanju navedenog spisa sa spisom Općinskog suda u Zagrebu, broj: P-4967/01
radi vođenja jedinstvenog postupka;
– na ročištu od 21. ožujka 2005, nakon saznanja kako se između istih stranaka
vodi još jedna parnica, pod brojem: P-5050/01, sud je prihvatio prijedlog
punomoćnika podnositeljice, te je spis uputio na spis, broj: P-4967/01 radi
eventualnog spajanja sva tri spisa i vođenja jedinstvenog postupka;
– tijekom postupka nije izvršeno spajanje parnica;
– ročište od 15. svibnja 2007. je odgođeno zbog bolesti suca, a novo ročište je
određeno za dan 25. rujna 2007.

PRAVO VAŽNO ZA USTAVNOSUDSKI POSTUPAK

3.. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositeljica je podnijela 18. svibnja 2000. ovršni prijedlog Općinskom sudu u
Zagrebu protiv suvlasnika zgrade u Z., radi isplate. Ustavna tužba podnesena je
17. listopada 2005. godine, a do tog dana sudski postupak nije pravomoćno
okončan pa Ustavni sud utvrđuje da je do dana podnošenja ustavne tužbe postupak
u ovom predmetu trajao ukupno pet (5) godina, četiri (4) mjeseca i dvadesetdevet
(29) dana.

4.2. POSTUPANJE NADLEŽNOG SUDA

Ustavni sud utvrđuje da se postupak u razmatranom razdoblju vodio pred Općinskim
sudom u Zagrebu pod brojem: Ovrv-11141/00, da bi po prigovoru ovršenika predmet
dobio broj: P-5051/01, te se nadalje vodio po pravilima parničnog postupka. Do
sada su održana 2 ročišta, a jedno je ročište odgođeno zbog bolesti suca.
Zabilježena je duža neaktivnost suda u razdoblju između određivanja ročišta za
raspravu.

4.3. PONAŠANJE PODNOSITELJICE USTAVNE TUŽBE
(TUŽITELJICE U SUDSKOM POSTUPKU)

Podnositeljica ustavne tužbe, kao ovrhovoditeljica i tužiteljica u sudskom
postupku, nije pridonijela duljini postupka.

4.4. SLOŽENOST SUDSKOG PREDMETA

Prema utvrđenju Ustavnog suda ne radi se o složenom predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju, do
podnošenja ustavne tužbe, vodi pred sudom prvog stupnja u trajanju od pet godina
i skoro pet mjeseci i da je još u tijeku.
Imajući u vidu izraženu neaktivnost prvostupanjskog suda (koji je do sada održao
samo dva ročišta), neučinkovito postupanje suda, te činjenicu da u dosadašnjem
tijeku postupka nije donesena niti jedna odluka, Ustavni sud ocjenjuje da je
povrijeđeno ustavno pravo podnositeljice da zakonom ustanovljeni neovisni i
nepristrani sud u razumnom roku odluči o njezinim pravima i obvezama, koje je
zajamčeno člankom 29. stavkom 1. Ustava Republike Hrvatske.
Stoga je u smislu odredbe članka 63. stavka 2. Ustavnog zakona donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukup­nih gospodarskih i socijalnih prilika u Republici
Hrvatskoj.
7. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.
8. Odluka o objavi (točka V. izreke) temelji se na odredbama članka 29. Ustavnog
zakona.

Broj: U-IIIA-4197/2005
Zagreb, 11. srpnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 87/2007-2713
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)